**Tanári kalauz és források Bárdossy László külpolitikájának feldolgozásához**

1. **Mutasd be az 1941 áprilisa és 1942 márciusa között lezajló fontosabb nemzetközi eseményeket, az európai háború alakulásának fontosabb állomásait:**
2. **készíts kronológiát ezekről**
3. **a mellékelt Európa vaktérképen jelöld a fontosabb eseményeket, frontvonalakat, illetve a szövetségi rendszerek alakulását!**

Segítségül használhatod korábbi jegyzeteidet, a Történelmi atlaszt és a Tankönyvet is!

1. **Az alábbi szöveg alapján készíts egyéni jegyzetet, amelyben bemutatod Bárossy László külpolitikáját! Térj ki az alábbi szempontokra:**

**- Vizsgáld meg, milyen célokat tűzött maga elé, megvalósultak, vagy meghiúsultak-e ezek!**

**- Mutasd be, hogyan vélekedett a háború kimeneteléről!**

**- Jellemezd a Németországhoz fűződő viszonyát, ezzel kapcsolatos felfogását!**

**- Mutasd be fontosabb döntéseit, a miniszterelnöksége alatt történt fontosabb eseményeket és mindezek körülményeit!**

*Bárdossy László külpolitikája – kísérlet a németek bizalmának megőrzésére*

Teleki utóda, az alig pár hónapja külügyminiszterré kinevezett Bárdossy László lett. Megítélése a mai napig elég egyoldalú, legalábbis a tankönyvekben. Teleki „világtérképben gondolkodott” és nem hitt a német győzelemben , Bárdossy, aki inkább Európát tartotta szem előtt, ezt elképzelhetőnek tartotta, de legalábbis megegyezéses békét feltételezett, melynek eredményeképpen Közép-Európában megmarad a német hegemónia. Bárdossy az „aki gyorsan ad az kétszer ad” elvét követve úgy látta, akkor kell a legkisebb áldozatot hoznunk, ha mértékkel, de lehetőleg azonnal teljesítjük a német kéréseket. Egyáltalán nem bízott a nyugati hatalmak segítségében (sem rövid, sem hosszú távon) így nem is igyekezett különösebben megtartani jóindulatukat. A közhiedelemmel ellentétben ő sem volt a „nagyok” háborújába való bekapcsolódás híve. A Jugoszlávia elleni támadást és a Szovjetunió elleni hadjáratot is kényszerű helyzetként értékelte, amely elől nem lehetett kitérni.

Hasonlóan több más miniszterelnökhöz a korszakban, ő is úgy gondolkodott, vállalnia kell ezeket a súlyos lépéseket és nem mondhat le, mert helyette csak rosszabb, „németbarátabb” kormányfő jöhet. Ő is a német megszállás elkerülését (tehát a németek bizalmának megőrzését) tekintette politikája sarokkövének és úgy érezte, mindazért amit ennek érdekében megtesz, személyesen (egyedül, akár a parlament és a kormányzó kihagyásával) kell vállalnia a felelősséget. A háború után, népbírósági perében magát valóban felelősnek tartotta a történtekért, de bűnösnek nem.

Ahogy Teleki, Bárdossy is visszautasította a vezérkari főnök kritikáját a kormány külpolitikai vonalvezetését illetően és a kormányzó segítségét kérte a katonai vezetés megfékezésében. Werth 1941 májusában és június közepén is memorandumot intézett a miniszterelnökhöz, amelyben a közelgő szovjetellenes német hadjáratban való részvételre szólította fel a kormányt. Bárdossy ezeket határozottan visszautasította és egyértelműen úgy foglalt állást, hogy e kérdésben nem szabad felajánlkoznunk a németeknek. Kitartott ezen álláspontja mellett a Barbarossa hadművelet megindulása utáni napokban, sőt **Kassa bombázása** után is – néhány óráig. Ullein-Reviczky Antal (a miniszterelnök és a Külügyminisztérium sajtófőnöke) emlékirataiból tudjuk, hogy a kormányfő első utasítása a bombázás hírére, annak eltusolása volt, vagyis teljes hírzárlatot rendelt el, hogy az ügyet ne lehessen felfújni és casus belliként felhasználni. Véleményét azonban néhány óra leforgása alatt megváltoztatta. Ez alatt az idő alatt tárgyalt a kormányzóval és megkapta a hadsereg jelentését. Nyilvánvaló volt számára, hogy a jelentés (különösebb vizsgálat nélkül) nem feltétlenül az igazságot tartalmazza, de úgy vélte, a vezérkar tájékoztatása a német politikai vezetés szándékait tükrözi – akkor pedig meg kell adni, amit kérnek, minél előbb… A döntést a *hadiállapot beálltáról* és a magyar hadmozdulatok megindításáról valójában azonban Horthy hozta meg, a miniszterelnök pedig elfogadta azt. Kérdés, hogy azzal, hogy a miniszterelnök Horthy elől fontos információkat hallgatott el (pl. Moszkva békéltető üzenetét) a döntés felelősségének súlya alól akarta mentesíteni a kormányzót, vagy egyszerűen félrevezette?

Bárdossy mindenesetre mértékletességre törekedett a Szovjetunióba indítandó haderő méretét illetően és emiatt ismét konfliktusba keveredett Werth-tel, ekkor azonban már Horthy is a politikust támogatta a katonával szemben. A kormányfők (Teleki, Bárdossy) és a vezérkari főnök közötti konkurenciaharc 1941 szeptemberében Werth Henrik lemondásával végződött. Utóda, Szombathelyi Ferenc nem folytatott a kormánnyal szembeni (sőt, amint az egy katonától elvárható, semmilyen) politikát, de ugyanezt nem tudta megkövetelni beosztottaitól, akik a vezérkari főnök és a kormány háta mögött továbbra is kapcsolatokat ápoltak a német hadvezetéssel és rendszeresen ártották bele magukat politikai kérdésekbe.

1. **Az alábbi szöveg és a források alapján készíts egyéni jegyzetet, amelyben bemutatod Bárossy László külpolitikáját! Térj ki az alábbi szempontokra:**

**- Mutasd be a magyar hadsereg háborús részvételével kapcsolatos elképzelésit, illetve döntéseit!**

**- Mutasd be, mikor, milyen körülmények között kerültünk hadi állapotba Nagy-Britanniával és az USA-val! Mit gondolsz, milyen hatással volt ez az ország külpolitikai mozgásterének alakulására?**

1941 nyarán hamar világossá vált, hogy a legjobban felszerelt magyar hadtest (az ún. gyorshadtest) fegyverzete is elavult és elégtelen a frontharcokhoz. Az ősz folyamán Horthy és Bárdossy már a magyar csapatok hazaszállítását kérte Hitlertől és ettől kezdve a magyar politika a háború végéig arra törekedett, hogy a lehető legkevesebb erőt bocsássa a Birodalom rendelkezésére. Csakhogy a háború menete (a keleti villámháborús terv meghiúsulása, a német csapatok megtorpanása Moszkva előtt 1941 decemberében) éppen azt eredményezte, hogy a németek egyre nagyobb arányú magyar részvételre tartottak igényt. 1942 januárjában a Magyarországra érkező náci külügyminiszter, Joachim von Ribbentrop a teljes magyar haderő bevetését kérte. A tárgyalások eredménye a 200 ezer fős 2. hadsereg odaígérése lett, melynek felszereléséről részben Németországnak kellett volna gondoskodnia. Mindeközben egyre nőtt a Birodalomnak nyújtott gazdasági segítség mértéke is. (Az ország nyersanyag- és élelmiszertermelésének egyre jelentősebb hányada szolgálta ki a német hadigépezetet, melyért ellentételezés egyre kisebb mértékben érkezett: 1944-re a német adósság Magyarország irányába elérte a 1,5 milliárd pengőt.)

A „nagyok háborúját” tehát nem sikerült elkerülni, ugyanígy nem sikerült fenntartani a kapcsolatokat a nyugati hatalmakkal, Angliával és az Egyesült Államokkal. Az angol hadüzenet – a Szovjetunió sürgetésére – 1941. december 7-én érkezett meg, aznap, amikor a japán haderő hadüzenet nélkül támadást intézett az USA pearl harbour-i haditengerészeti támaszpontja ellen. Hitler sajátos logikájával ezt amerikai agresszióként értelmezte, ami azzal járt, hogy a háromhatalmi szerződésben vállalt (pontosan egyébként meg nem határozott tartalmú) segítségnyújtási kötelezettség – szerinte – érvénybe lépett. Ennek értelmében Németország hadat üzent az Egyesült Államoknak és ezt elvárta szövetségeseitől is. Bárdossy kezdetben „csak” a diplomáciai kapcsolatok megszakítását tervezte, de a német és az olasz felszólítást követően azonnal hadat üzent. E lépését szintén nem egyeztette sem a parlamenttel, sem az éppen kórházban fekvő kormányzóval.

Bárdossy rövid miniszterelnöksége alatt több súlyos, visszafordíthatatlan következményekkel járó döntést hozott, részben önhatalmúan, a kormányzóval és a parlamenttel való egyeztetés nélkül. Mivel valószínűleg német győzelemben, de semmiképp sem totális német vereségben gondolkodott, elkerülhetetlennek tartotta e lépéseket. Horthy azonban – többek között Bethlen hatására – kezdte másképp látni az esélyeket és úgy vélte, itt az ideje, hogy újra elkezdjünk tájékozódni a nyugat felé. Erre a feladatra Bárdossy nem volt alkalmas. (Részlet Dévényi Anna: A magyar külpolitika a második világháború kitörésétől az ország német megszállásáig című tanulmányából.)

Forrás: „Az olasz külügyminiszter, Ciano szerint a State Department [külügyminisztérium] illetékes tisztviselője és a washingtoni magyar ügyvivő között a hadüzenetet követő napokban a következő – így nyilván soha el nem hangzott, viszont a helyzet abszurditását jól jellemző és a budapesti ellenzéki körökben széltében-hosszában terjesztett – párbeszéd zajlott le:

* Magyarország ugye köztársaság?
* Nem uram, királyság?
* Akkor van királyuk?
* Nincs, tengernagyuk van.
* Akkor van flottájuk?
* Nincs, mivel nincs tengerük.
* Van valamilyen követelésük?
* Igen.
* Amerikával szemben?
* Nem.
* Angliával szemben?
* Nem.
* Oroszországgal szemben?
* Nem.
* Hát akkor kivel szemben vannak követeléseik?
* Romániával szemben.
* Akkor Romániának is hadat fognak üzenni?
* Nem uram, szövetségesek vagyunk.”

(Romsics Ignác: Magyarország története a XX. században. Osiris Kiadó, Budapest, 1999. 253. o.)

1. **Magyarázd meg az alábbi fogalmakat, eseményeket! Készíts erről jegyzetet a megadott szempontok szerint!**
2. **Délvidék visszacsatolása** Mutasd be, pontosan mikor, milyen körülmények között, milyen nemzetközi esemény hatására történt meg a Délvidék visszacsatolása Magyarországhoz! A múlt órán már használt vaktérképen jelöld be a visszacsatolt területet, írd rá az ott élő nemzetiségek arányát is!

Segítségül használd az alábbi forrásokat:

* Tankönyv (Száray-Kaposi, Forrásközpontú történelem IV.) 24. lecke/13. forrás, térkép: „A Délvidék határai és nemzetiségi térképe” (136. o.)
* Tankönyv 24. lecke, 5. alcím (Kiútkeresés – sodródás a háborúba), utolsó két bekezdése (132. o.)
* Középiskolai történelmi atlasz

1. **Kassai bombázás, Kárpát Csoport, Werth Henrik, Szombathelyi Ferenc**

**Az alábbi források segítségével mutasd be**

* **mit tudunk a kassai bombázásról?**
* **hogyan hatott a kassai bombázás Magyarország háborús szerepvállalására?**
* **mi az a Kárpát Csoport?**
* **ki volt Werth Henrik és milyen elképzelései voltak a magyar hadviseléssel kapcsolatban?**
* **ki volt Szombathelyi Ferenc?**

Források:

* Tankönyv (Száray-Kaposi, Forrásközpontú történelem IV.) 25. lecke, 1. alcím: A Szovjetunió megtámadása (138. o.)
* Részletek Ormos Mária: Magyarország a két világháború korában c. könyvéből:

„Tudjuk azonban, hogy a végső döntést a misztikus kassai bombázás váltotta ki. Nem bonyolódunk bele a különböző és egymásnak ellentmondó jelentések, állítások és cáfolatok rengetegébe, mert – egyértelmű bizonyító anyag híján – ezek alapján semmiképpen sem lehet hibátlan következtetésre jutni. (…)

A határ- és másfajta provokációk egyébként egy háború kirobbantásában vagy vállalásában többnyire csak az ürügy és/vagy a pszichológiai ráhangoló eszköz szerepét töltik be. (…) A kassai ügyben – ha fennáll rá a szándék, el lehetett volna fogadni azokat a jelentéseket, amelyek *nem* szovjet gépek megjelenéséről szóltak, illetve akceptálni lehetett volna a szovjet cáfolatot. [A hivaalosan elfogadottt álláspont szerint Kassát szovjet gépek bombázták, s ez jelentette a casus bellit. A szovjet külügyminisztérium viszont ezt hivatalosan is megcáfolta. – D.A.] Ez utóbbiakat [a cáfolatot és a jelentést a nem szovjet gépek észleléséről] azonban sem a kormányzó, sem a kormány tagjai nem ismerték, mert senki [értsd: Bárdossy] sem közölte velük. Ez egyértelműen arra mutat, hogy a miniszterelnököt meggyőzte Wrth és egyáltalán a „katonai” érvelés. Ő maga is elfogadta, hogy a hadbalépés szükséges, sőt, elkerülhetetlen. (…) Minden valószínűség szerint az hatott rá, hogy Olaszország, Románia, Szlovákia és Finnország már sorra bejelentette csatlakozását a német akcióhoz, és attól félt, hogy Magyarország a „táborban” kiközösítetté válik és tényleg kockára teszi az addig elért revíziós eredményeket.” (Ormos Mária: Magyraország a két világháború korában. Csokonai Kiadó, Debrecen, 1998. 233-234. o.)

„Június 26-án Bárdossy bejelentette a minisztertanásc ülésén, hogy a kassai bombázás miatt a kormányzó elhatározta a hadüzenetet a Szovejtuniónak (…). másnap a honvédség egységei átlépték a határt. A Kárpát Csoport mintegy 45 ezer fővel gyorsan, és gyakorlatilag harc nélkül elérte a Dnyeszter folyót, majd kétfelé bontották. A gyorshadtest továbbvonult, a többi alakulat Ukrajnában maradt megszálló feladatok ellátására. (…)

Ami a magyar frontszolgálatot illette, azt Werth Henrik mindunatalan növelni, Horthy és a kormány viszont máris csökkenteni vagy egyenesen megszüntetni szerette volna. A kormányzónak elege lett a vezérkari főnökből, aki szerette volna elérni az egész magyar fegyveres állomány frontra aló kivitelét. Horthy elbocsátotta Werthet és szeptember (1941) elején Szombathelyi Ferenc vezérezredest, a Kárpát-csoport korábbi parancsnokát állította a helyére. Vele és Bádossyval utazott szeptember 7-én a német főhadiszállásra, azzal a céllal, hogy elnyerje a német hozzájárulást a magyar csapatok kivonására. Ez ugyan nem sikerült, de végül annyit elértek, hogy a gyorshadtestet novemberben hazahozták, a kint maradó egységek pedig csak megszállási feladatokat teljesítettek. A fronttapasztalatok egyébként máris rávilágítottak a honvédség több gyengéjére. Nem volt elegendő szállítóeszköz, a kerékpáros alakulatokat az óriási térségben nem lehetett eredményesen mozgatni (…) a tankok és vadászrepülők nem voltak megbízhatóak.” (Ormos Mária: Magyraország a két világháború korában. Csokonai Kiadó, Debrecen, 1998235. o., 237. o. )

1. **Újvidéki mészárlás** Mikor történt, hogyan és pontosan mit jelent a fogalom?Kik voltak az áldozatok és kik a tettesek?

Segítségül használd az alábbi forrásokat:

* Tankönyv (Száray-Kaposi, Forrásközpontú történelem IV.) 24. lecke/Nézőpontok, magyarázó szöveg (keretben) (137. o.)
* Tankönyv (Száray-Kaposi, Forrásközpontú történelem IV.) 24. lecke/17. forrás, kép: Újvidéki utcarészlet (137. o.)